CELEX: 62015TN0576
Language: hr
Date: 2015-10-01 00:00:00
Title: Predmet T-576/15: Tužba podnesena 1. listopada 2015. – VIK protiv Komisije

11.1.2016   
            
            
               HR
            
            
               Službeni list Europske unije
            
            
               C 7/29
            
         Tužba podnesena 1. listopada 2015. – VIK protiv Komisije
   (Predmet T-576/15)
   (2016/C 007/40)
   Jezik postupka: njemački
   
      Stranke
   
   
      Tužitelj: VIK Verband der Industriellen Energie- und Kraftwirtschaft e. V. (Essen, Njemačka) (zastupnik: C. Kahle, odvjetnik)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Odluku Europske komisije od 25. studenoga 2014. u postupku „državna potpora SA.33995 (2013/C) (ex 2013/NN) – Njemačka, potpore proizvodnje električne energije iz obnovljivih izvora i ograničenje EEG doplatka za poduzeća velike potrošače” C(2014)8786 final, objavljenu u Službenom listu (SL L 250, str. 122. od 25. rujna 2015.) u skladu s člankom 264. UFEU-a u dijelu u kojem
               
                           —
                        
                        
                           tuženik u članku 1. i članku 3. točki 1. Odluke promicanje proizvodnje električne energije iz obnovljivih energija te ograničenje EEG doplatka prema EEG-u 2012. kvalificira kao novu potporu i
                        
                     
                           —
                        
                        
                           tuženik u članku 2., članku 3. točki 2., članku 6. i članku 7. utvrđuje nespojivost posebnog sustava kompenzacije s unutarnjim tržištem i nalaže povrat potpore;
                        
                     
         
               —
            
            
               tuženiku naloži snošenje troškova postupka.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe sedam tužbenih razloga.
   
               1.
            
            
               Prvi tužbeni razlog: nepostojanje prednosti
               Tužitelj ističe da posebni sustav kompenzacije nije državna potpora u smislu članka 107. stavka 1 UFEU-a jer ograničenjem EEG doplatka velikim potrošačima nije dana nikakva prednost.
            
         
               2.
            
            
               Drugi tužbeni razlog: nepostojanje selektivnosti
               Tužitelj nadalje ističe da posebni sustav kompenzacije nije potpora u smislu članka 107. stavka 1. UFEU-a jer nije ispunjena pretpostavka selektivnosti. Smatra da veliki potrošači nisu favorizirani u odnosu na druge poduzetnike koji se nalaze u usporedivoj činjeničnoj i pravnoj situaciji. Osim toga, ograničenje EEG doplatka opravdano je naravi i unutarnjom strukturom sustava.
            
         
               3.
            
            
               Treći tužbeni razlog: nepostojanje sredstava s državnim elementom
               Ovdje se ističe da ni savezni sustav kompenzacije ni posebni sustav kompenzacije EEG-a 2012. ne sadrže potporu u smislu članka 107. stavka 1. UFEU-a jer se ne opterećuju državna sredstva.
            
         
               4.
            
            
               Četvrti tužbeni razlog: nepostojanje narušavanja tržišnog natjecanja
               Tužitelj u tom kontekstu ističe da ograničenje EEG doplatka služi samo izjednačavanju nepovoljnog položaja koji poduzeća veliki potrošači moraju trpjeti u odnosu na poduzetničke branše u drugim zemljama zbog plaćanja EEG doplatka.
            
         
               5.
            
            
               Peti tužbeni razlog: spojivost potpore sa zajedničkim tržištem
               Tužitelj ističe da, u slučaju da se ograničenje EEG doplatka kvalificira kao potpora, ona jest spojiva sa zajedničkim tržištem. Ograničenje ne narušava tržišno natjecanje nego se njime izjednačava nepovoljan položaj poduzetnika na koje se odnosi.
            
         
               6.
            
            
               Šesti tužbeni razlog: nepostojanje nove potpore
               Tužitelj nadalje ističe, u slučaju da Opći sud posebni sustav kompenzacije kvalificira kao potporu, da je riječ o postojećoj potpori na koju se ne primjenjuje postupak u skladu s člankom 6. Uredbe (EZ) br. 659/1999 (1).
            
         
               7.
            
            
               Sedmi tužbeni razlog: povreda općeg pravnog načela zaštite legitimnih očekivanja i pravne sigurnosti
               Tužitelj ovdje ističe da je odobravanjem EEG-a 2000. tuženik stvorio očekivanje koje treba zaštititi, a koje je povrijeđeno konačnom odlukom.
            
         
      (1)  Uredba Vijeća (EZ) br. 659/1999 od 22. ožujka 1999. o utvrđivanju detaljnih pravila primjene članka 108. Ugovora o funkcioniranju Europske unije (SL L 83, str. 1.) (SL, posebno izdanje na hrvatskom jeziku, poglavlje 8., svezak 4., str. 16.)